​​​​​​​በ859 ሚሊዮን ዶላር የተጀመረው የከተሞች ፕሮግራም ተግባራዊ መሆን መጀመሩ ተገለጸ
በዓለም ባንክ፣ በፈረንሣይ የልማት ኤጀንሲና ከክልሎች በተገኘ 859 ሚሊዮን ዶላር የተጀመረው የከተሞች መሠረተ ልማት ማስፋፊያ ፕሮግራም በ117 ከተሞች በስፋት ተግባራዊ እየተደረገ መሆኑን፣ የከተማ ልማትና ኮንስትራክሽን ሚኒስቴር አስታወቀ፡፡በሚኒስቴሩ የከተሞች ገቢ ማሻሻያ ፈንድ ሞቢላይዜሽንና ፋይናንስ ቢሮ ኃላፊ አቶ አምላኩ አዳሙ እንዳስታወቁት፣ ፕሮግራሙ በ2011 ዓ.ም. በ44 ከተሞች የተጀመረ ቢሆንም፣ በ2012 ዓ.ም. በፕሮግራሙ የታቀፉ ከተሞች ቁጥር 117 ደርሷል፡፡ ፕሮግራሙ ለአምስት ዓመታት የሚቆይና ከተሞች አሠራሩን ተቋማዊ በማድረግ የራሳቸውን የፋይናንስ አቅም ለመገንባት፣ በገቢ ላይ ትኩረት አድርገው መሥራት እንዳለባቸው ኃላፊው ተናግረዋል፡፡ከፍተኛ ገንዘብ የተመደበለት ፕሮግራም በመሆኑና ዓላማ አድርጎ የተነሳበትን ከተሞችን ውብ፣ ፅዱ፣ ለኑሮ ተስማሚና ዓለም አቀፍ ተወዳዳሪ የማድረግ ራዕይ ለማሳካት፣ የሚመለከታቸው ባለድርሻ አካላት ሁሉ የበኩላቸውን አስተዋጽኦ ማድረግ እንዳለባቸውም አስረድተዋል፡፡  በኢትዮጵያ ከ2,000 በላይ ከተሞች ያሉ ቢሆንም በአገርም ሆነ በዓለም አቀፍ ደረጃ ያሉ መሥፈርቶችን ማሟላት የሚችለው ከተማ ግን አንድ ብቻ መሆኑንም ኃላፊው ገልጸዋል፡፡ በከተሞች ስትራቴጂ ውስጥ የሜትሮፖሊስ፣ ሪጂዮፖሊሲና ደረጃ አንድ፣ ሁለትና ሦስት የሚባሉ ደረጃዎች ቢኖራቸውም፣ የሜትሮፖሊቲያን ፖሊሲ አሟልቶ የሚገኘው አዲስ አባባ ከተማ ብቻ መሆኑንም አክለዋል፡፡ በክልል ከተሞች የሚገኙት ጥቂቶቹ ሪጂዮፖሊቲያን ፖሊሲ መሆናቸውንም ጠቁመዋል፡፡ ከተማን በዘፈቀደ ማስፋፋት ብቻ እንደሌለበት የሚናገሩት አቶ አምላኩ በፕላን የሚመራ፣ ራዕይ ያለውና በተገቢ አደረጃጀት የተቃኘ መሆን እንዳለበትም ተናግረዋል፡፡ በፕላን የማይመራ ከተማ ሥርዓት አልበኝነት እንደሚፈጥርም አክለው፣ ከተሞች ፕላንና ሥርዓት ያላቸው እንዲሆኑ ላለፉት ሁለት ዓመታት ከፍተኛ ወጪ ተደርጎ በክልልና በፌዴራል ብዙ ሥራ መሠራቱንም ጠቁመዋል፡፡ የሚገነቡ መሠረተ ልማቶች ለከተማው ነዋሪ ፍላጎት ብቻ ሳይሆን፣ በከተማው ውስጥ የሚኖረውን ሕዝብ መሸከም የሚችል መሆን እንዳለበት የገለጹት ኃላፊው፣ በርካታ ሰው ከገጠር ወደ ከተማ ለተለያየ ምክንያት እየፈለሰ በመሆኑ ይህንን የሚሸከም መሠረተ ልማት መሥራት ግድ እንደሚል ተናግረዋል፡፡ከገጠር ወደ ትልልቅ ከተሞች የሚፈልሰውን ሰው ለመግታት በገጠር አካባቢ የሥራ ዕድል የሚፈጥሩ ፕሮጀክቶችን በመተግበር ትምህርት ቤቶች፣ ጤና ጣቢያዎችና ሌሎች የልማት ሥራዎችንም ማከናወን አስፈላጊ መሆኑን አስረድተዋል፡፡ 